Document ID: 32014L0044

DIRETTIVA TAL-KUMMISSJONI 2014/44/UE
tat-18 ta’ Marzu 2014
li temenda l-Annessi I, II u III tad-Direttiva tal-Parlament Ewropew u tal-Kunsill 2003/37/KE dwar l-approvazzjoni tat-tip ta’ tratturi għall-agrikoltura jew għall-foresti, il-karrijiet tagħhom u makkinarju irmunkat interkambjabbli, flimkien mas-sistemi tagħhom, komponenti u unitajiet tekniċi separati
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/37/KE, tal-Parlament Ewropew u tal-Kunsill tas-26 ta’ Mejju 2003 dwar l-approvazzjoni tat-tip ta’ tratturi għall-agrikoltura jew għall-foresti, il-karrijiet tagħhom u makkinarju irmunkat interkambjabbli, flimkien mas-sistemi tagħhom, komponenti u unitajiet tekniċi separati u r-revoka tad-Direttiva 74/150/KEE (1), u b’mod partikolari l-punt (a) tal-Artikolu 19(1) tagħha,
Billi:
(1)
Id-Direttiva 2003/37/KE waqqfet is-sistema tal-approvazzjoni tat-tip ta’ tratturi għall-agrikoltura u għall-forestrija, u b’hekk ġabitha konformi mar-regoli dwar l-approvazzjoni tat-tip ta’ vetturi bil-mutur.
(2)
Id-Direttiva 2000/25/KE tal-Parlament Ewropew u l-Kunsill tat-22 ta’ Mejju 2000 dwar l-azzjoni li għandha tittieħed kontra l-emissjonijiet ta’ inkwinanti ta’ gass u partikolati minn magni għat-tmexxija ta’ tratturi għall-agrikoltura jew għall-forestrija u li temenda d-Direttiva tal-Kunsill 74/150/KEE (2), hija waħda mid-Direttivi separati fil-qafas tas-sistema tal-approvazzjoni tat-tip stabbilita bid-Direttiva 2003/37/KE. Id-Direttiva 2000/25/KE ġiet emendata sabiex tinkludi diversi modifiki tad-Direttiva 97/68/KE tal-Parlament Ewropew u tal-Kunsill tas-16 ta’ Diċembru 1997 dwar l-approssimazzjoni tal-liġijiet tal-Istati Membri fir-rigward tal-miżuri kontra l-emissjoni ta’ inkwinanti ta’ gass u partikolati minn magni tal-kombustjoni interna li għandhom jigu installati f’makkinarju mobbli mhux tat-triq (3), rigward l-adattament għall-progress tekniku, l-introduzzjoni ta’ stadji ġodda ta’ emissjonijiet, l-introduzzjoni ta’ proċeduri ta’ approvazzjoni tat-tip alternattivi u l-implimentazzjoni ta’ skemi ta’ flessibbiltà.
(3)
Sabiex jitqiesu dawk l-emendi tad-Direttiva 2000/25/KE, id-dispożizzjonijiet amministrattivi korrispondenti tad-Direttiva 2003/37/KE għandhom jiġu aġġornati.
(4)
L-Annessi I, II, u III tad-Direttiva 2003/37/KE għandhom għalhekk jiġu emendati skont dan.
(5)
Il-miżuri stipulati f’din id-Direttiva huma skont l-opinjoni tal-Kumitat stabbilit fl-Artikolu 20(1) tad-Direttiva 2003/37/KE,
ADOTTAT DIN ID-DIRETTIVA:
Artikolu 1
L-Annessi II u III tad-Direttiva (KE) Nru 2003/37/KE huma emendati skont l-Anness ta’ din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mill-1 ta’ Jannar 2015. Huma għandhom minnufih jikkomunikaw lill-Kummissjoni t-test rilevanti ta’ dawk id-dispożizzjonijiet.
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew jiġu akkumpanjati minn tali referenza fl-okkażjoni tal-publikazzjoni uffiċjali tagħhom. L-Istati Membri għandhom jiddeterminaw kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin fil-liġijiet nazzjonali li huma jadottaw fil-qasam kopert b’din id-Direttva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, it-18 ta’ Marzu 2014.

Labels: 7
8
3
6